**Likumprojekta** **"Par Konvencijas pret spīdzināšanu un citiem nežēlīgas, necilvēcīgas vai pazemojošas izturēšanās vai sodīšanas veidiem Fakultatīvo protokolu" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Likumprojekts "Par Konvencijas pret spīdzināšanu un citiem nežēlīgas, necilvēcīgas vai pazemojošas izturēšanās vai sodīšanas veidiem Fakultatīvo protokolu" (turpmāk – likumprojekts) izstrādāts ar mērķi pievienoties Konvencijas pret spīdzināšanu un citiem nežēlīgas, necilvēcīgas vai pazemojošas izturēšanās vai sodīšanas veidiem 2002. gada 18. decembra Fakultatīvajam protokolam (turpmāk – Protokols), kā arī noteikt atbildīgo institūciju par nacionālo mehānismu Protokola efektīvai piemērošanai Latvijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Apvienoto Nāciju Organizācijas (turpmāk – ANO) 1984. gada 10. decembra Konvencija pret spīdzināšanu un citiem nežēlīgas, necilvēcīgas vai pazemojošas izturēšanās vai sodīšanas veidiem (turpmāk – Konvencija) Latvijā ir spēkā no 1992. gada 14. maija.  2004. gada 5. februārī saskaņā ar Konvenciju izveidotā ANO Spīdzināšanas izskaušanas komiteja pieņēma "Noslēguma secinājumus un ieteikumus par Latvijas iesniegto sākotnējo nacionālo ziņojumu par 1984. gada Konvencijas pret spīdzināšanu un citādu cietsirdīgu, necilvēcīgu vai cilvēka cieņu pazemojošu apiešanos un sodīšanu izpildi Latvijas Republikā"[[1]](#footnote-1). Tai skaitā komiteja iesaka Latvijai (rekomendāciju D 7.I punkts) paredzēt Protokola ratifikāciju.  Ministru kabineta 2017. gada 9. maija sēdē (protokols Nr. 23 16. §) tika apstiprināts informatīvais ziņojums "Par Apvienoto Nāciju Organizācijas Konvencijas pret spīdzināšanu un citiem nežēlīgas, necilvēcīgas vai pazemojošas izturēšanās vai sodīšanas veidiem Papildprotokola ieviešanas variantiem"[[2]](#footnote-2) (turpmāk – ziņojums). Ministru kabinets konceptuāli lēma atbalstīt pievienošanos Protokolam, kā nacionālo mehānismu Protokola ieviešanai nosakot Tiesībsargu, kā arī lēma virzīt Protokola ratifikācijai un ieviešanai nepieciešamos likumprojektus pēc lēmuma par finansējuma piešķiršanu pieņemšanas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Konvencija Latvijai ir saistoša kopš 1992. gada 14. maija. ANO Ģenerālajā asamblejā Konvencijas Protokols tika pieņemts 2002. gada 18. decembrī un stājies spēkā 2006. gada 22. jūnijā.  Kopumā to ir ratificējušas 90 valstis, parakstījušas 76 valstis[[3]](#footnote-3). Eiropas reģionā lielākā daļa valstu Protokolu ir ratificējušas. Eiropas Savienības valstu vidū vienīgās valstis, kuras nav ratificējušas Protokolu, ir Beļģija (parakstījusi Protokolu 2005. gadā), Īrija (parakstījusi Protokolu 2007. gadā), Latvija, kā arī Slovākija (parakstījusi Protokolu 2018. gada 14. decembrī).  Kā minēts Protokola preambulā, tā dalībvalstis apzinās, ka "jāveic papildu pasākumi, lai sasniegtu Konvencijas pret spīdzināšanu un citiem nežēlīgas, necilvēcīgas vai pazemojošas izturēšanās vai sodīšanas veidiem (turpmāk tekstā – "Konvencija") mērķus un stiprinātu personu, kam atņemta brīvība, aizsardzību pret spīdzināšanu un citiem nežēlīgas, necilvēcīgas vai pazemojošas izturēšanās vai sodīšanas veidiem".  Protokols vērsts uz to, lai pilnveidotu Konvencijā paredzēto tiesību aizsardzību, izskaustu ļaunprātīgas valsts varas izmantošanas praksi un uzlabotu apstākļus vietās, kurās personām tiek vai var tikt atņemta brīvība, vai nu pamatojoties uz valsts iestādes rīkojumu vai pēc tās iniciatīvas, vai ar tās piekrišanu (turpmāk tekstā – "brīvības atņemšanas vietas")[[4]](#footnote-4), izveidojot mehānismus spīdzināšanas un citas nežēlīgas, necilvēcīgas vai pazemojošas apiešanās vai soda novēršanai, kā arī sistēmu regulārām misijām un vizītēm uz vietām, kur atrodas cilvēki, kam atņemta brīvība.  Protokols neievieš būtiski jaunas saistības cilvēktiesību jomā papildus tām, kas jau noteiktas ANO Vispārējā cilvēktiesību deklarācijā, Starptautiskajā paktā par pilsoniskajām un politiskajām tiesībām, Konvencijā, kā arī citos Latvijai saistošos starptautiskos dokumentos.  2. Protokols paredz divkāršu brīvības atņemšanas vietu uzraudzības sistēmu: starptautisko un nacionālo.  2.1. Starptautiskais uzraudzības mehānisms saskaņā ar Protokola 2. pantu, kā arī II un III daļu ir Spīdzināšanas un citu nežēlīgas, necilvēcīgas vai pazemojošas izturēšanās vai sodīšanas veidu novēršanas apakškomiteja (turpmāk – Apakškomiteja), kas sastāv no dalībvalstu ekspertiem.  Protokols paredz Apakškomitejas mandātu regulāri un periodiski apmeklēt brīvības atņemšanas vietas. Valsts, ratificējot Protokolu, piekrīt atļaut ekspertiem iekļūt jebkurā brīvības atņemšanas vietā šīs valsts jurisdikcijā esošajā teritorijā bez iepriekšējas saskaņošanas. Ekspertiem, kas apmeklēs brīvības atņemšanas vietu, paredzētas plašas pilnvaras brīvai pieejai ikvienas aizturētās vai ieslodzītās personas lietai, saziņai ar personu un ikvienas telpas pieejamībai. Apakškomiteja atbilstoši Protokolam var brīvi apmeklēt brīvības atņemšanas vietas, iepriekš nepaziņojot un neprasot atļauju, izņemot Protokolā paredzēto vienīgo izņēmumu, kad konkrētas brīvības atņemšanas vietas apmeklējums var tikt liegts pēkšņa un būtiska iemesla dēļ, kas saistīts ar nacionālo aizsardzību, sabiedrības drošību, dabas katastrofu vai nopietnām nekārtībām vietā, kuru paredzēts apmeklēt, ja šis iemesls īslaicīgi neļauj veikt vizīti.  2.2. Protokola 3. pants un IV daļa paredz dalībvalstīm pienākumu izveidot vienu vai vairākus nacionālos spīdzināšanas novēršanas preventīvos mehānismus (turpmāk – nacionālais mehānisms).  Ziņojumā secināts, ka secināts, ka Latvijai piemērotākais nacionālā mehānisma modelis ir noteikt Tiesībsargu kā nacionālo mehānismu:  Uzsverama Tiesībsarga neatkarība, kas nostiprināta Tiesībsarga likuma 4. pantā, kura pirmā daļa noteic, ka tiesībsargs savā darbībā ir neatkarīgs un pakļaujas vienīgi likumam. Nevienam nav tiesību ietekmēt tiesībsargu viņa funkciju un uzdevumu pildīšanā.  Tiesībsargam un Tiesībsarga birojam ir plaša kompetence, apmeklējot brīvību ierobežojošas vietas. Saskaņā ar Tiesībsarga likuma 13. panta 2. un 3. punktu tiesībsargam un Tiesībsarga biroja darbiniekiem ir tiesības apmeklēt iestādes, lai iegūtu pārbaudes lietā nepieciešamo informāciju, kā arī "jebkurā laikā bez speciālas atļaujas apmeklēt slēgta tipa iestādes, brīvi pārvietoties iestādes teritorijā, apmeklēt visas telpas un vienatnē satikties ar personām, kuras tiek turētas slēgta tipa iestādēs".  Tiesībsarga statuss atbilstoši Tiesībsarga likumam jau tagad nodrošina šīs institūcijas atbilstību Protokolā paredzētajiem nacionālā mehānisma principiem un kritērijiem. Tiesībsarga mandātā ietilpst ļoti plašs cilvēktiesību jautājumu klāsts, Tiesībsarga likuma 13. panta 3. punktā minētās slēgta tipa iestādēs esošo personu cilvēktiesību aizsardzība ir tikai viena no jomām, kurās birojs darbojas savu resursu un kapacitātes ietvaros.  No 2018. gada 1. marta Tiesībsarga birojā ir izveidota Prevencijas daļa, kuras galvenais uzdevums ir veikt regulāras vizītes slēgta tipa un tām pielīdzināmās iestādēs. Līdz ar to var uzskatīt, ka nacionālais mehānisms Protokola izpratnē Latvijā jau ir izveidots. 2018. gadā tika veiktas 57 vizītes, savukārt 2019. gadā veikto vizīšu skaits sasniedza jau 75.  Šobrīd Tiesībsarga likumā noteiktais regulējums neierobežo veikt preventīvas un regulāras vizītes, vienlaikus atsevišķos gadījumos vizītes laikā ir ierobežotas iespējas iepazīties ar visiem nepieciešamajiem materiāliem, lai vispusīgi izvērtētu cilvēktiesību ievērošanu konkrētajā iestādē. Lai novērstu tādu situāciju veidošanos, kad tiesībsargam vizītes laikā netiek nodrošināta iespēja iepazīties ar visiem nepieciešamajiem dokumentiem, likumprojektā uzsvērtas tiesībsarga pilnvaras, nostiprinot tiesībsarga kā nacionālā mehānisma mandātu.  3. Jēdziens "**brīvības atņemšanas vieta**" Protokolā definēts ļoti plaši ar mērķi panākt, lai tiktu aizsargātas personas, kas jebkādos apstākļos ir nokļuvušas nebrīvē. Tas nozīmē, ka eksperti var apmeklēt ne tikai cietumus, bet jebkuru vietu, kurā tiek vai var tikt ierobežota personas brīvība, tai skaitā privātas institūcijas. No Protokola 4. panta izriet, kas tiek saprasts ar brīvības atņemšanas vietām, kuras atļauts apmeklēt nacionālajam mehānismam. Proti, valsts atļauj veikt vizītes uz jebkuru vietu, kas ir tās jurisdikcijā un kontrolē un kurā personām tiek vai var tikt atņemta brīvība, vai nu pamatojoties uz valsts iestādes rīkojumu vai pēc tās iniciatīvas, vai ar tās piekrišanu. Protokola 4. panta 2. punktā tālāk ir paskaidrots, ka Protokolā "brīvības atņemšana" nozīmē jebkādu uz tiesas, valsts pārvaldes iestādes vai citas iestādes rīkojuma pamatotu personas aizturēšanu vai ieslodzīšanu, vai ievietošanu valsts vai privāta ieslodzījuma vietā, kuru šai personai nav atļauts pēc savas vēlēšanās atstāt..  Protokola tekstā visas šādas vietas tiek apzīmētas ar terminu "brīvības atņemšanas vietas".  Latvijas tiesību sistēmā šis jēdziens jāsaprot maksimāli plaši. Lai neierobežotu Protokola piemērošanu Latvijā, likumprojekta tekstā lietots tieši Protokola 4. pantā definētais jēdziens "brīvības atņemšanas vietas", neaizvietojot to ar šobrīd normatīvajos aktos lietotajiem līdzīgiem jēdzieniem, kā piemēram "slēgta tipa iestādes", kā arī neveicot visu Protokola 4. panta tvērumā iespējams ietilpstošo iestāžu Latvijā uzskaitījumu. Jāuzsver, ka likumprojektā lietotais jēdziens "brīvības atņemšanas iestāde" piepildāms ar saturu atbilstoši Protokola mērķim un garam.  Kā skaidrots ANO izstrādātajās Protokola Prakses vadlīnijās *(Preventing Torture: The Role of National Preventive Mechanisms. A practical guide[[5]](#footnote-5),* turpmāk – Prakses Vadlīnijas), brīvības atņemšanas vietas jāsaprot tik plaši, cik vien iespējams, lai maksimizētu nacionālo preventīvo mehānismu darba rezultātu.[[6]](#footnote-6) Prakses vadlīnijas uzsver, ka Protokolā ar nolūku nav iekļauts izsmeļošs brīvības atņemšanas vietu saraksts, lai veicinātu pēc iespējas plašu interpretāciju. Prakses vadlīnijas arī sniedz indikatīvu (neizsmeļošu) Protokola 4. panta tvērumā ietilpstošu brīvības atņemšanas vietu sarakstu, kurā ietvertas gan ieslodzījuma vietas, īslaicīgas aizturēšanas vietas, nepilngadīgo aizturēšanas iestādes, vietas, kur personas var tikt īslaicīgi aizturētas, šķērsojot robežu, tai skaitā ostās un lidostās, patvēruma meklētāju centri, gan arī psihiatriskās iestādes, sociālās aprūpes centri, u.c.  Atbilstoši minētajam Protokola 4. pants tulkojams plaši arī Latvijas tiesību sistēmā. Šobrīd tiesībsargs veic vizītes uz ieslodzījuma vietām, policijas īslaicīgās aizturēšanas vietām, psihoneiroloģiskās slimnīcām, aizturēto ārzemnieku izmitināšanas vietām, sociālās korekcijas izglītības iestādēm nepilngadīgajiem, profilakses iestādi (Valsts policijas Nepilngadīgo prevencijas nodaļu), ilgstošās sociālās aprūpes un sociālās rehabilitācijas institūcijām (gan valsts sociālās aprūpes centriem, gan pašvaldību veco ļaužu pansionātiem). Tiesībsarga likuma 13. panta 3. punkts dod Tiesībsargam mandātu apmeklēt visas "slēgta tipa iestādes" (termins tvēruma ziņā ir tuvs Protokolā minētajām "brīvības atņemšanas iestādēm"), t.i., arī telpas lidostas tranzīta zonā, telpas robežas šķērsošanas punktos, telpas militārajās zonās, bērnu nami (kur var tikt īslaicīgi ierobežota brīvība, bērnu ievietojot izolatorā), krīzes centri (persona nevar atstāt teritoriju brīvprātīgi), internātskolas utt.  4. Norāde likumprojektā uz tiesībsarga pilnvarām nostiprinās tiesībsarga kompetenci veikt nacionālā mehānisma funkcijas visās Protokolā minētajās iestādēs. Likumprojekta 3. panta otrā daļa noteic, ka nacionālā mehānisma uzdevumu izpildei Tiesībsargam ir Protokola 20. pantā noteiktās tiesības, tai skaitā:  b) pieeja visai informācijai, kas attiecas uz izturēšanos pret šīm personām, kā arī par viņu ieslodzījuma apstākļiem;  c) pieeja visām brīvības atņemšanas vietām un to iekārtām un telpām;  d) iespēja privāti, bez lieciniekiem intervēt gan personas, kam atņemta brīvība, ja valsts preventīvo mehānismu personāls uzskata, ka tas ir nepieciešams, gan arī visas pārējās personas, par kurām tas uzskata, ka tās var sniegt būtisku informāciju.  Attiecībā uz Protokola 20. pantā minēto pieeju visām brīvības atņemšanas vietām un to iekārtām un telpām jāatzīmē, ka nacionālā mehānisma uzdevums nav inspicēt šādu telpu un iekārtu darbību, bet gan pārliecināties par personu cilvēktiesību ievērošanu brīvības atņemšanas vietās. Līdz ar to pieeja minētajām telpām un iekārtām jānodrošina tiktāl, ciktāl nacionālajam mehānismam nepieciešams pārliecināties par vizītes laikā iegūtās informācijas korektumu, vai tamlīdzīgi (t.i., tikai tiktāl, ciktāl tas nepieciešams preventīvā mehānisma uzdevumu izpildei).  5. Likumprojekta 2. pants paredz, ka Protokolā paredzēto saistību izpildi koordinē Tieslietu ministrija. No Protokola izrietošais regulējums, kur būtu nepieciešama horizontāla koordinācija, saistīts galvenokārt ar komunikāciju ar ANO un Apakškomiteju un reaģēšanu uz Apakškomisijas rekomendācijām, kā arī, ja tas būtu Latvijas interesēs – Latvijas pārstāvja cilvēktiesību jautājumos izvirzīšanu darbībai Apakškomitejā.  6. Protokola atsevišķa parakstīšana ir iespējama, bet nav nepieciešama (Protokola 27. pants – dalībvalsts var deponēt ratifikācijas (pievienošanās) dokumentu). |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Tiesībsarga birojs. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts tiešā veidā attiecas uz ikvienu valsts vai pašvaldības, vai privātu iestādi, kur personām ir vai varētu būt ierobežota brīvība Protokola 4. panta izpratnē.  Likumprojekts attieksies arī uz ikvienu personu, kurai ir vai varētu būt ierobežota brīvība. |
| 2. | Tiesiskā regulējuma ietekme uz tautsaimniecību un administratīvo slogu | Fiziskām un juridiskām personām administratīvais slogs nemainīsies.  Publiskajām institūcijām administratīvais slogs nemainīsies. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | |
| Rādītāji | 2021 | | | Turpmākie trīs gadi (*euro*) | | | | |
| 2022 | 2023 | | | 2024 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | | 4 | 5 | 6 | 7 | 8 |
| 1. Budžeta ieņēmumi | | | Likumprojekts šo jomu neskar. | | | | | |
| 2. Budžeta izdevumi | | | Likumprojekts šo jomu neskar. | | | | | |
| 3. Finansiālā ietekme | | | Likumprojekts šo jomu neskar. | | | | | |
| 4. Finanšu līdzekļi | | | Likumprojekts šo jomu neskar. | | | | | |
| 5. Precizēta finansiālā ietekme | | | Likumprojekts šo jomu neskar. | | | | | |
| 6. Detalizēts ieņēmumu un izdevumu aprēķins | | | Likumprojekts šo jomu neskar. | | | | | |
| 7. Amata vietu skaita izmaiņas | | | Likumprojekts šo jomu neskar. | | | | | |
| 8. Cita informācija | | | Jautājums par Tiesībsarga birojam papildus nepieciešamo finansējumu 2018. gadam 145 149 *euro*, 2019. gadam 150 221 *euro* un 2020. gadam 144 776 *euro* apmērā tika skatīts un atbalstīts Ministru kabineta 2017. gada 8. septembra sēdē (protokols Nr. 44 1. § 15. punkts).  Papildu valsts budžeta līdzekļi Tiesībsarga biroja prioritārajam pasākumam "Nacionālais preventīvais mehānisms" no 2018. gada piešķirti gadskārtējā likuma "Par valsts budžetu" ietvaros.  Nacionālā preventīvā mehānisma funkcija tiek īstenota programmai "Tiesībsarga birojs" piešķirto valsts budžeta līdzekļu ietvaros. No 2018. gada 1. marta Tiesībsarga birojā ir izveidota Prevencijas daļa ar piecām amata vietām. | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |

|  |  |  |
| --- | --- | --- |
| 1. | Saistības pret Eiropas Savienību | Likumprojekts šo jomu neskar. |
| 2. | Citas starptautiskās saistības | Likumprojekts un ar to apstiprināmais Protokols papildina Konvencijā noteikto konvencijas uzraudzības mehānismu. |
| 3. | Cita informācija | Nav. |

|  |  |  |
| --- | --- | --- |
| **1. tabula Tiesību akta projekta atbilstība ES tiesību aktiem** | | |
| Likumprojekts šo jomu neskar | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā. Norāda institūciju, kas ir atbildīga par šo saistību izpildi pilnībā |
| **Protokola 3. pants**  Dalībvalsts pienākums vietējā līmenī izveidot, norīkot vai uzturēt struktūru spīdzināšanas un citu nežēlīgas, necilvēcīgas vai pazemojošas izturēšanās vai sodīšanas veidu novēršanai (turpmāk tekstā – "valsts preventīvais mehānisms") | Likumprojekta 3. pants | Izpildīts pilnībā |
| **Protokola 4. pants**  Dalībvalsts atļauj valsts preventīvā mehānisma, kā arī Apakškomitejas pārstāvjiem apmeklēt visas tās savā jurisdikcijā un kontrolē esošās vietas, kurās personām tiek vai var tikt atņemta brīvība, vai nu pamatojoties uz valsts iestādes rīkojumu vai pēc tās iniciatīvas, vai ar tās piekrišanu (turpmāk tekstā – "brīvības atņemšanas vietas") | Likumprojekta 3. pants | Izpildīts pilnībā |
| Protokola 12. pants Nosaka dalībvalsts pienākumu nodrošināt Apakškomitejas pilnvaru ievērošanas iespējas valstī. | Likumprojekta 4. pants | Izpildīts pilnībā |
| **Protokola 14. pants**  Detalizē Apakškomitejas pilnvaras un dalībvalstis pienākumu tās nodrošināt | Likumprojekta 4. pants | Izpildīts pilnībā |
| **Protokola 17. pants**  Ne vēlāk kā vienu gadu no dienas, kad šis protokols ir stājies spēkā vai kad dalībvalsts ir ratificējusi šo protokolu vai pievienojusies tam, attiecīgā dalībvalsts uztur, izraugās vai izveido vienu vai vairākus neatkarīgus valsts preventīvos mehānismus spīdzināšanas novēršanai valsts līmenī. | Mehānisms praktiski jau pastāv. Ar likumprojekta 3. pantu tiek noteikts, kura iestāde šo funkciju veic. | Izpildīts pilnībā |
| Protokola 18. pants 1. Dalībvalstis garantē gan valsts preventīvo mehānismu funkcionālo neatkarību, gan to personāla neatkarību.  2. Dalībvalstis veic nepieciešamos pasākumus, lai nodrošinātu, ka valsts preventīvā mehānisma ekspertiem ir nepieciešamās spējas un profesionālās zināšanas. Tās cenšas panākt dzimumu līdzsvaru un pienācīgu etnisko un minoritāšu grupu pārstāvību valstī.  3. Dalībvalstis apņemas nodrošināt, lai ir pieejami valsts preventīvo mehānismu darbībai nepieciešamie resursi.  4. Izveidojot valsts preventīvos mehānismus, dalībvalstis pienācīgi ņem vērā Principus, kuri attiecas uz valsts cilvēktiesību aizsardzības un veicināšanas iestāžu statusu. | Tiesībsarga likuma 4. pants "Tiesībsarga neatkarība un neaizskaramība" paredz:  (1) Tiesībsargs savā darbībā ir neatkarīgs un pakļaujas vienīgi likumam. Nevienam nav tiesību ietekmēt tiesībsargu viņa funkciju un uzdevumu pildīšanā.  (2) Tiesībsarga amats nav savienojams ar piederību pie politiskajām partijām.  (3) [..].  (4) Tiesībsarga kriminālprocesuālo imunitāti nosaka Kriminālprocesa likums.  Tiesībsarga likuma 19. panta "Tiesībsarga biroja finansēšana" pirmā daļa paredz:  (1) Tiesībsarga biroju finansē no valsts budžeta. | Izpildīts pilnībā |
| **Protokola 19. pants**  Valsts preventīvo mehānismu personālam piešķir vismaz šādas pilnvaras:  a) regulāri pārbaudīt izturēšanos pret personām, kurām atņemta brīvība 4. pantā definētajās brīvības atņemšanas vietās (..);  b) sniegt ieteikumus attiecīgajām iestādēm, lai uzlabotu izturēšanos pret personām, kurām atņemta brīvība, uzlabotu šādu personu apstākļus un novērstu spīdzināšanu un citus nežēlīgas, necilvēcīgas vai pazemojošas izturēšanās vai sodīšanas veidus, ņemot vērā attiecīgās Apvienoto Nāciju Organizācijas normas;  c) iesniegt priekšlikumus un secinājumus par spēkā esošajiem tiesību aktiem vai tiesību aktu projektiem | Saskaņā ar Tiesībsarga likuma 11. pantu Tiesībsargam ir šādas funkcijas:  1) veicināt privātpersonas cilvēktiesību aizsardzību;  2) sekmēt vienlīdzīgas attieksmes principa ievērošanu un jebkāda veida diskriminācijas novēršanu;  3) izvērtēt un veicināt labas pārvaldības principa ievērošanu valsts pārvaldē;  4) jautājumos, kas saistīti ar cilvēktiesību un labas pārvaldības principa ievērošanu, atklāt trūkumus tiesību aktos un to piemērošanā, kā arī veicināt šo trūkumu novēršanu;  5) sekmēt sabiedrības informētību un izpratni par cilvēktiesībām, par šo tiesību aizsardzības mehānismiem un par tiesībsarga darbu.  Tiesībsarga likuma 12. pants paredz tiesībsarga pilnvaras:  Pildot šajā likumā noteiktās funkcijas, tiesībsargs:  1) pieņem un izskata privātpersonu iesniegumus;  2) ierosina pārbaudes lietu apstākļu noskaidrošanai;  3) pieprasa, lai iestādes savas kompetences ietvaros un likumā paredzētajos termiņos noskaidro nepieciešamos lietas apstākļus un par tiem informē tiesībsargu;  4) izskatot pārbaudes lietu sniedz iestādei ieteikumus un atzinumus par tās darbības tiesiskumu, lietderību un labas pārvaldības principa ievērošanu;  5) šajā likumā noteiktajā kārtībā risina strīdus starp privātpersonām un iestādēm, kā arī ar cilvēktiesībām saistītus strīdus starp privātpersonām;  6) veicina izlīgumu starp strīda pusēm;  7) risinot strīdus cilvēktiesību jautājumos, sniedz privātpersonām atzinumus un ieteikumus cilvēktiesību pārkāpumu novēršanai;  8) sniedz Saeimai, Ministru kabinetam, pašvaldībām vai citām iestādēm ieteikumus attiecībā uz tiesību aktu izdošanu vai grozīšanu;  9) sniedz personām konsultācijas cilvēktiesību jautājumos;  10) veic pētījumus un analizē situāciju cilvēktiesību jomā, kā arī sniedz atzinumus par aktuāliem cilvēktiesību jautājumiem.  **13. pants. Tiesībsarga tiesības**  Pildot šajā likumā noteiktās funkcijas un uzdevumus, tiesībsargam ir tiesības:  1) pieprasīt un saņemt bez maksas no iestādes pārbaudes lietā nepieciešamos dokumentus (administratīvos aktus, procesuālos lēmumus, vēstules), paskaidrojumus un citu informāciju;  2) apmeklēt iestādes, lai iegūtu pārbaudes lietā nepieciešamo informāciju;  3) jebkurā laikā bez speciālas atļaujas apmeklēt slēgta tipa iestādes, brīvi pārvietoties iestādes teritorijā, apmeklēt visas telpas un vienatnē satikties ar personām, kuras tiek turētas slēgta tipa iestādēs;  4) uzklausīt bērna viedokli bez viņa vecāku, aizbildņu, izglītības vai aprūpes un audzināšanas iestādes darbinieka klātbūtnes, ja bērns to vēlas;  5) pieprasīt no jebkuras privātpersonas dokumentus, paskaidrojumus un citu informāciju par jautājumiem, kam ir būtiska nozīme pārbaudes lietā;  6) ierosināt pārbaudes lietu pēc savas iniciatīvas;  7) pieprasīt un saņemt speciālistu atzinumu pārbaudes lietā;  8) iesniegt pieteikumu par lietas ierosināšanu Satversmes tiesā, ja iestāde, kas izdevusi apstrīdamo aktu, nav tiesībsarga norādītajā termiņā novērsusi konstatētos trūkumus;  9) pabeidzot pārbaudes lietu un konstatējot pārkāpumu, aizstāvēt privātpersonas tiesības un intereses administratīvajā tiesā, ja tas nepieciešams sabiedrības interesēs;  10) pabeidzot pārbaudes lietu un konstatējot pārkāpumu, vērsties tiesā tajās civillietās, kurās prasības būtība saistīta ar atšķirīgas attieksmes aizlieguma pārkāpumu;  11) pamatojoties uz viņa rīcībā esošajiem materiāliem, vērsties pie citām kompetentām institūcijām, lai izlemtu jautājumu par lietas ierosināšanu;  12) piedalīties ar padomdevēja tiesībām Ministru kabineta sēdēs.  Saskaņā ar Tiesībsarga likuma 21. pantu Tiesībsarga biroja darbiniekiem, veicot darba pienākumus, atbilstoši savai kompetencei ir likuma [13. panta](https://likumi.lv/ta/id/133535#p13) 1., 2., 3., 4., 5. un 7. punktā minētās tiesības. | Izpildīts pilnībā |
| **Protokola 20. pants**  Detalizē nacionālā preventīvā mehānisma pilnvaras | Tiesībsarga likuma 11.-13. pants  Papildus tiesībsarga vispārīgajām tiesībām iekļauts regulējums likumprojekta 3. pantā. | Izpildīts pilnībā |
| Protokola 21. pants Paredz, ka neviena iestāde vai amatpersona neizdod rīkojumu par sankcijām pret personu vai organizāciju par to, ka tā ir paziņojusi valsts preventīvajam mehānismam patiesu vai nepatiesu informāciju, un nepiemēro, neatļauj un nepieļauj šādas sankcijas, un nevienai šādai personai vai organizācijai nedrīkst radīt citādu kaitējumu.  Panta 2. punkts paredz, ka konfidenciālā informācija, ko savāc valsts preventīvais mehānisms, ir paredzēta iekšējai lietošanai. Personas datus nepublicē bez attiecīgās personas skaidri paustas piekrišanas. | Tiesībsarga likuma 23. pants paredz, ka ikvienai privātpersonai ir tiesības vērsties Tiesībsarga birojā ar iesniegumu.  Iesniegumus izskata normatīvajos aktos noteiktajā kārtībā, ciktāl šajā likumā nav noteikts citādi.  Iesniedzēju nedrīkst sodīt vai citādi tieši vai netieši radīt viņam nelabvēlīgas sekas par iesnieguma iesniegšanu Tiesībsarga birojam vai par sadarbību ar Tiesībsarga biroju.  Tiesībsarga birojam adresētie iesniegumi, kurus nosūta personas, kas atrodas militārajā dienestā, ārpusģimenes aprūpes un audzināšanas iestādēs vai slēgta tipa iestādēs, un Tiesībsarga biroja atbildes uz tiem netiek pakļautas normatīvajos aktos noteiktajai pārbaudei un nekavējoties tiek nodotas adresātam. Par šāda iesnieguma sav­laicīgu neiesniegšanu Tiesībsarga birojam vai to satura pārbaudīšanu un izpau­šanu atbildīgās personas saucamas pie likumā noteiktās atbildības.  23. panta sestā daļa paredz, ka Tiesībsarga birojs neizpauž ziņas par iesniedzēju vai citu personu, ja tas nepieciešams šo personu tiesību aizstāvībai, izņemot gadījumu, kad attiecīgās ziņas pieprasa kriminālprocesa virzītājs.  Personas datu aizsardzības prasības un aizsardzības mehānismus reglamentē Fizisko personu datu apstrādes likums, kā arī Eiropas Parlamenta un Padomes 2016. gada 27. aprīļa regula (ES) [2016/679](http://eur-lex.europa.eu/eli/reg/2016/679/oj/?locale=LV) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu [95/46/EK](http://eur-lex.europa.eu/eli/dir/1995/46/oj/?locale=LV) (Vispārīgā datu aizsardzības regula). | Izpildīts pilnībā |
| Protokola 22. pants Attiecīgās dalībvalsts kompetentās iestādes izskata valsts preventīvā mehānisma ieteikumus un uzsāk ar to dialogu par iespējamiem pasākumiem šo ieteikumu īstenošanai. | Saskaņā ar Tiesībsarga likuma 12. pantu, tiesībsargs cita starpā risina strīdus starp privātpersonām un iestādēm, kā arī ar cilvēktiesībām saistītus strīdus starp privātpersonām; veicina izlīgumu starp strīda pusēm; risinot strīdus cilvēktiesību jautājumos, sniedz privātpersonām atzinumus un ieteikumus cilvēktiesību pārkāpumu novēršanai; kā arī sniedz Saeimai, Ministru kabinetam, pašvaldībām vai citām iestādēm ieteikumus attiecībā uz tiesību aktu izdošanu vai grozīšanu.  Valsts pārvaldes iestāžu sadarbības pienākums, kā arī labas pārvaldības princips izriet no Valsts pārvaldes iekārtas likuma. | Izpildīts pilnībā |
| Protokola 23. pantsProtokola dalībvalstis apņemas publicēt un izplatīt valstu preventīvo mehānismu gada pārskatus. | Tiesībsarga likuma 15. pants paredz, katiesībsargs reizi gadā sniedz Saeimai un Valsts prezidentam rakstveida ziņojumu par Tiesībsarga biroja darbu. Tāpat tiesībsargam ir tiesības sniegt Saeimai, tās komisijām, Valsts prezidentam, Ministru kabinetam, valsts pārvaldes iestādēm un starptautiskajām organizācijām ziņojumus par atsevišķiem jautājumiem. | Izpildīts pilnībā |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Likumprojektā (Protokolā) paredzētās saistības nenonāk pretrunā citām Latvijas starptautiskajām saistībām. | |
| Cita informācija | Apakškomiteja ir apstiprinājusi Nacionālā preventīvā mehānisma vadlīnijas (*Subcommittee on Prevention of Torture and Other Cruel, Inhuman or Degrading Treatment or Punishment. Guidelines on national preventive mechanisms. Twelfth session Geneva, 15–19 November 2010*), kurās norādīti galvenie nacionālā mehānisma darbības principi, kas izriet no Protokola[[7]](#footnote-7):   * nacionālajam mehānismam jāpapildina pastāvošā kontrole, nevis tā jāaizstāj; * nacionālā mehānisma mandātam un pilnvarām jāatbilst Protokolā paredzētajam; * nacionālā mehānisma mandātam, kā arī tā neatkarības garantijām ir jābūt noteiktām konstitucionālā tiesību aktā vai likumā; * tiek garantēta nacionālā mehānisma funkcionālā neatkarība; * likumā jābūt noteiktam nacionālā mehānisma darbinieku pilnvaru termiņam un šo darbinieku atlaišanas iemesliem, lai novērstu jebkādu patvaļu. Pilnvaru termiņiem, kurus var pagarināt, jābūt pietiekamiem nacionālā mehānisma funkcionālas neatkarības nodrošināšanai; * nacionālā mehānisma darbinieku pilnvarojumam veikt pārbaudes vizītes jāaptver visas Protokola 4. pantā paredzētās brīvību ierobežojošās vietas; * jābūt nodrošinātiem finanšu resursiem nacionālā mehānisma efektīvas darbības nodrošināšanai atbilstoši Protokola prasībām; * savu Protokolā paredzēto funkciju īstenošanā nacionālajam mehānismam jānodrošina pilnīga finansiāla un funkcionāla neatkarība; * valsts varas institūcijām jāiesaistās dialogā ar nacionālo mehānismu saistībā ar jebkādām rekomendācijām, kuras var izvirzīt nacionālais mehānisms; * nacionālā mehānisma darbinieki nedrīkst tikt pakļauti nekādām sankcijām, represijām vai citiem tiesību ierobežojumiem saistībā ar nacionālā mehānisma funkciju īstenošanu; * efektīva nacionālā mehānisma funkcionēšana ir pastāvīgs pienākums. Nacionālā mehānisma efektivitāti regulāri vērtē valsts un pats nacionālais mehānisms, ņemot vērā Apakškomitejas viedokli, ar mērķi to stiprināt nepieciešamības gadījumā. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrība informēta par likumprojekta izstrādi, paziņojumu par līdzdalības iespējām likumprojekta izstrādes procesā 2020. gada 11. novembrī publicējot Tieslietu ministrijas tīmekļvietnē.  Likumprojekts un Protokols sabiedrībai būs pieejams arī vispārīgā kārtībā Ministru kabineta tiesību aktu projektu datu bāzē, kā arī pēc apstiprināšanas Ministru kabinetā – Saeimas likumprojektu datu bāzē. |
| 2. | Sabiedrības līdzdalība projekta izstrādē | Sabiedrības pārstāvjiem bija iespēja atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam sniegt viedokli par Tieslietu ministrijas tīmekļvietnē (<https://www.tm.gov.lv/lv/pazinojums-par-lidzdalibas-iespejam-likumprojekta-par-konvencijas-pret-spidzinasanu-un-citiem-nezeligas-necilvecigas-vai-pazemojosas-izturesanas-vai-sodisanas-veidiem-fakultativo-protokolu-izstrades-procesa-lidz-2020-gada-26-novembrim>) publicētajiem dokumentiem. |
| 3. | Sabiedrības līdzdalības rezultāti | Sabiedrības līdzdalības ietvaros priekšlikumi par nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, Tiesībsarga birojs.  Ievērojot Protokolā definētās "brīvības atņemšanas vietas" plašo tvērumu, praktiski Protokola 12. pantā ietverto saistību izpildē, tai skaitā informācijas sniegšanā Apakškomitejai, kā arī Apakškomitejas ieteikumu izvērtēšanā un ieviešanā būs iesaistītas ministrijas, kuru kompetencē ir minēto iestāžu institucionālā vai funkcionālā pārraudzība (Iekšlietu ministrija, Izglītības ministrija, Labklājības ministrija, Veselības ministrija, Tieslietu ministrija). |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts nerada jaunas pārvaldes funkcijas un nemaina to institucionālo struktūru.  Ar likumprojektu apstiprinātais Protokols tiks īstenots esošo budžeta līdzekļu un cilvēkresursu ietvaros. |
| 3. | Cita informācija | Nav. |

Ministru prezidenta biedrs,

tieslietu ministrs J. Bordāns

Reinfelde 67046108

[Andra.Reinfelde@tm.gov.lv](mailto:Andra.Reinfelde@tm.gov.lv)

v\_sk. = 4084

1. Pieejams: <https://www.mfa.gov.lv/ministrija/latvijas-parstavis-starptautiskajas-cilvektiesibu-institucijas/latvijas-republikas-nacionalie-zinojumi-par-starptautisko-konvenciju-izpildi/1984-gada-konvencija-pret-spidzinasanu-un-citiem-nezeligas-necilvecigas-vai-pazemojosas-izturesanas-vai-sodisanas-veidiem/ano-spidzinasanas-izskausanas-komitejas-31-sesijas-nosleguma-secinajumi-un-ieteikumi> [↑](#footnote-ref-1)
2. Pieejams: <http://tap.mk.gov.lv/mk/tap/?pid=40414020> [↑](#footnote-ref-2)
3. Protokola depozitārijs: <https://treaties.un.org/Pages/ViewDetails.aspx?src=TREATY&mtdsg_no=IV-9-b&chapter=4&clang=_en> (aplūkots 10.02.2020.) [↑](#footnote-ref-3)
4. Termins "brīvības atņemšanas vieta" lietots Protokola 4. panta izpratnē [↑](#footnote-ref-4)
5. aplūkojams <https://www.ohchr.org/Documents/HRBodies/OPCAT/NPM/NPM_Guide.pdf> [↑](#footnote-ref-5)
6. "*The preventive approach underpinning the Optional Protocol means that the interpretation of "places where the persons are or may be deprived of their liberty" should be as extensive as possible in order to maximize the preventive impact of the work of NPMs. The Optional Protocol does not contain any lists of places of deprivation of liberty and purposefully adopts a broad, open-textured approach*" [↑](#footnote-ref-6)
7. aplūkojams: <http://www.ohchr.org/EN/HRBodies/OPCAT/Pages/OPCATIndex.aspx> [↑](#footnote-ref-7)